Ամպերի հետևում (անիմե)

, լիամետրաժ անիմե ֆիլմ, որի հեղինակն է Մակոտո Շինկայը։ Սա նրա առաջին լիամետրաժ աշխատանքն է, նկարված գիտական ֆանտաստիկայի ժանրում` սիրային դրամայի էլեմենտներով։ Նկարահանվել է CoMix Wave Inc. ստուդիայի հետ համատեղ։

Ֆիլմի ճապոներեն թողարկումը կայացել է 2004 թվականին։ 2006 թվականին ֆիլմը թողարկվել է DVD- ով XL Media ընկերությունում, «Ամպերներից այն կողմ. Պատանեկության օրերի խոստումը» վերնագրով։ 2005-ին այն ստացել է Լավագույն մուլտիպլիկացիոն աշխատանք մրցանակը Mainichi Film Concours մրցանակաբաշխության ժամանակ։

Հավատարիմ մնալով իր սկզբունքներին` Շինկայը կրկին աշխատանքի մեծ մասն իր ուսերին վերցրեց` հասցնելով օժանդակ անձնակազմի թիվը նվազագույնի։ Այս անգամ նա հանդես եկավ իբրև սցենարիստ, ռեժիսոր և նկարիչ-մուլտիպլիկատոր` զուգահեռ զբաղվելով նաև կազմակերպչական հարցերով։ Այնուամենայնիվ, այս անգամ էլ ծրագրին մասնակից դարձան նաև կողմնակի ուժեր։ Այսպես, հերոսների` իրենց բաղձալի երազանքն ի կատար ածել ցանկացող ճապոնացի դպրոցականների դիզայնը մտածել է հայտնի նկարիչ-նկարազարդող Ուշիո Տաձավեն, իսկ դպրոցականների կողմից պատրաստված ինքնաթիռի տեսքը մշակվել է 3D-մոդելավորող Կաձունորի Տակադան։

Քրտնաջան աշխատանքի արդյունքը յուրօրինակ անիմացիան է, որ դիպչում է մարդկային հոգու ամենաթաքուն լարերին։ Ֆիլմը դեռահասների փոխհարաբերությունների, նրանց սիրո և ընկերության մասին է, որ բարդ քաղաքական պայմաններում աչքի է ընկնում անկեղծությամբ և ինքնատիպ կատարմամբ։ Այս անիմեում Մակոտո Շինկայը զարգացնում է նկարահանման այն ուղղություններն ու ավանդույթները, որ ձևավորել էր իր նախկին կարճամետրաժ ֆիլմերում, ինչպես, օրինակ, «Հեռավոր աստղի ձայնը» և «Ժպիտ» անիմեներն են։ Սակայն, միևնույն ժամանակ, «Ամպերից այն կողմ»-ը հանդիսատեսի դատին է հանձնում անսովոր և հուզիչ սյուժե` դրանով իսկ հրավիրելով նրան ուշադիր դիտելու և իմաստավորելու այն։

Տեխնիկական առումով ֆիլմը կրկին տարբերվում է տվյալ ժանրի այլ գործերից։ Մանրակրկտորեն նկարված են բոլոր դետալները, նուրբ երանգները, աննկարագրելի գեղեցկության համայնապատկերները, որոնց վրայով հաճախ սահում են ամպերը․ այս ամենը դառնում է չիրականացած երազանքների խորհրդանիշ։ Լույսի ու խավարի խաղը այն աստիճան է ապշեցնում, որ թվում է, թե ինքդ հայտնվել ես կանաչազարդ դաշտերում և վազում ես երկնքում սավառնող հրթիռների ներքո։

Երիտասարդ մուլտիպլիկատորի տաղանդը բարձր է գնահատվում կինեմատոգրաֆիստների շրջանում. ֆիլմը մասնակցում է մի շարք մրցույթների և փառատոնների։ Սակայն ամենակարևոր մրցանակը, անշուշտ, հազարավոր երկրպագուների սերը և ճանաչումն են։ Անգամ պրեմիերայից մեկ տասնամյակ անց ֆիլմը շարունակում է գրավել բարձրորակ անիմացիան նախընտրողներին իր յուրօրինակությամբ և հիանալի կատարողականությամբ։

«Ամպերից այն կողմ»-ը շատ գեղեցիկ և տխուր ֆիլմ է։ Այն ցույց է տալիս աշխարհի փխրունությունը, ստիպում է մտածել հարազատ մարդկանց մասին, հիշել սեփական Երազանքը, որը միգուցե դեռ ուշ չէ ի կատար ածել։ Աշտարակի կործանումը, ինչպես տարիներ շարունակ սրտումդ պահած երազանքի կործանումը, Մակոտո Շինկայի այլաբանությունն է, որ յուրաքանչյուրը կարող է իրեն վերագրել։ Միևնույն ժամանակ դա նուրբ ու զրնգուն աշխարհը փրկելու հույս է։

## Սյուժե
Դեպքերը տեղի են ունենում այլընտրանքային ժամանակակից իրականությունում` 1990-ական թվականների հետպատերազմական Ճապոնիայում։ Երկրում ծանր քաղաքական իրավիճակ է. ԱՄՆ-ի և ԽՍՀՄ-ի (այն չի փլուզվել) զինված բախումներից հետո Ճապոնիան, ինչպես մի ժամանակ Գերմանիան, բաժանվում է երկու մասի։ Դրանցից մեկը` Հոնշու կղզին, գտնվում էր ԱՄՆ-ի զորքերի, մյուսը` Հոկկայդոն` ԽՍՀՄ-ի իշխանության ներքո։ Ծագող արևի երկրի կիսման սահմանին` Ցուգարու նեղուցի մյուս ծայրին, բարձրացվել է մի խորհրդավոր աշտարակ, որը և դարձել է հասարակ ճապոնացի դպրոցականների հետաքրքրության առարկան։

1996 թվական։ Ֆիլմի դեպքերը զարգանում են Հոնշու կղզու վրա` Աոմորի նահանգում, որ գտնվում է կղզու հյուսիսային հատվածում։ Ճապոնացի դպրոցականներ Հիրոկի Ֆուջիսավան և Տակույա Շիրակավան դասերից հետո աշխատում են ռազմական գործարանում, որն արտադրում էր թևավոր հրթիռներ ԱՄՆ-ի բանակի համար։ Նրանք գումար են հավաքում, որ իրականացնեն իրենց վաղեմի երազանքը` վերականգնեն անտառում գտած ինքնաթիռը, դրանով թռչեն դեպի հեռավոր աշտարակը և բացահայտեն դրա գաղտնիքը։ Հետագայում նրանց է միանում համադասարանցի Սայուրի Սավատարին, ով համոզում է տղաներին իրեն էլ իրենց հետ վերցնել այդ վտանգավոր ճանապարհորդությանը։ Տղաները խոստում են տալիս, որ մի գեղեցիկ օր կվերցնեն նրան իրենց հետ և կհասնեն աշտարակին։ «Բելլա Սյելլա» ինքնաթիռը (օրիգինալ` Valaciela) դառնում է ընդհանուր գաղտնիք, իսկ ուղևորությունը դեպի առեղծվածային աշտարակ` ամենաբաղձալի մանկական երազանք։

Սակայն ընկերների երազանքը չի իրականանում Սայուրիի հիվանդության պատճառով։ Տարիներ շարունակ նա տեսնում է առեղծվածային երազներ, որ աստիճանաբար խաթարում են աղջկա հոգեկան աշխարհը։ Այդ երազները գնալով ավելի են զզվեցնում, և հերոսուհին ստիպված է լինում մեկնել Տոկիո` հոգեբուժարանում բուժվելու։ Այսպես մասնատվում է անբաժան եռյակը։

Անցնում է երեք տարի։ Տակույա Շիրակավան` որպես երիտասարդ և անհավանական տաղանդ ունեցող մասնագետ, աշխատում է գաղտնի լաբորատորիայում։ Հիրոկի Ֆուջիսավան, ով երազում անընդհատ տեսնում է միայնակ և լքված Սայուրիին, պատահաբար տեղեկանում է, որ աղջիկը, որին նա անհույս սիրահարված էր, մինչ այդ պահը հատուկ մասնագիացված կլինիկայում է գտնվել. երեք տարի է, ինչ նա անգիտակից վիճակում է։ Հիրոկին դիմում է Տակույային խնդրանքով, որ օգնի բուժել աղջկան։ Հարկավոր է ընդհատել նրա տարօրինակ երազը, որպեսզի հնարավոր լինի իրականացնել պատանեկության օրերի երազանքը։ Ընկերները չեն էլ պատկերացնում, որ Սայուրիի վիճակն անմիջականորեն կապված է առեղծվածային աշտարակի հետ։

Երբ Հիրոկիին թվում է, որ նրանք այլևս երբեք չեն հանդիպի և չեն կարողանա կատարել խոստումը, նրան նամակ է գալիս Օկաբեից։ Հիրոկին գտնում է Սայուրիին, ով ընկել է լեթարգիական քնի մեջ․ քնի և իրականության սահմանին։ Այդ ժամանակ գալիս է հին ընկերնեևի վերամիավորման պահը՝ երիտասարդ տարիքի խոստումը կատարելու համար։

## Կերպարներ
### Հիրոկի Ֆուջիսավա

**Հիրոկի Ֆուջիսավան** երիտասարդ տղա է, գլխավոր հերոսուհու համադասարանցին։ Դեռ դպրոցական տարիքից սիրահարված է Սայուրի Սավատարիին, սակայն համարձակություն չի ունեցել խոստովանելու։ Իր բնույթով անուղղելի ռոմանտիկ լինելով` տղան հաճախ է ամպերում սավառնում` երազելով և մտքում պատկերացնելով ամենաանհավանական իրավիճակները։

Սայուրիի անհետացումը նրա համար իսկական ցնցում էր։ Հենց դրա պատճառով նա և Տակույան կիսատ են թողնում ինքնաթիռի վերականգնումը։ Դպրոցն ավարտելուց հետո Հիրոկին ընդունվում է Տոկիոյի մասնավոր քոլեջներից մեկը։ Անգամ երեք տարի անց աղջկա մասին մտքերը նրան հանգիստ չեն տալիս. նա հաճախ է երազում տեսնում նրան` միայնակ և տխուր։ Ժամանակի ընթացքում կենսուրախ տղան դառնում է ավելի ու ավելի ինքնամփոփ` երիտասարդ հասակից ճաշակելով մենակության դառնությունը։ Բաժանման ընթացքում նա հասցրել էր ջութակ նվագել սովորել և կարողանում էր նվագել այն երաժշտությունը, որ նվագում էր Սայուրին իր ընկերների համար։ Աղջկան գտնելու նրա բազում փորձերն անհաջողությամբ են ավարտվում։

Վերջապես նրան հաջողվում է իմանալ, որ Սայուրին հոգեբուժական կլինիկայում է. նա սլանում է այնտեղ, Տակույայի հետ առևանգում անգիտակից աղջկան և վերջիվերջո հասնում աշտարակին, որտեղ էլ հենց Սայուրին ուշքի է գալիս։ Այդ ժամանակ Հիրոկին հրթիռ է բաց թողնում աշտարակի վրա` այդպիսով ոչնչացնելով այլընտրանքային աշխարհի կողմից ներկայիս աշխարհը կլանելու վտանգը։

Սեյուն Հիդետակա Յոշիոկան է՝ ճանաչված դերասան և սցենարիստ։

### Տակույա Շիրակավա
**Տակույա Շիրակավան** Հիրոկիի և Սայուրիի համադասարանցին է։ Մի ժամանակ ընկերոջ հետ տարված էր ինքնաթիռ պատրաստելու և դրանով աշտարակին հասնելու մտքով։ Սակայն շուտով այդ մանկական գաղափարը դադարում է նրա համար արդիական լինել։

Նրան, ինչպես և Հիրոկիին, դուր էր գալիս իր դասընկերուհին, բայց նրա զգացմունքները զուտ ընկերական էին։ Տակույան նպատակասլաց, զուսպ, պատասխանատու և շատ ճկուն երիտասարդ է։ Դպրոցն ավարտելով` նա շարունակում է ուսումը ռազմական քոլեջում։ Լինելով բավականին տաղանդավոր երիտասարդ գիտնական` նա հետաքրքրում է ռազմական հետաքննության ներկայացուցիչներին։ Տակույան աշխատում է կառավարական մասնագիտացված լաբորատորիայում և նվիրում է իրեն ԽՍՀՄ-ի առեղծվածային աշտարակի և նրա հետ կապված զուգահեռ աշխարհների ուսումնասիրությանը։

Ի տարբերություն ընկերոջ` Տակույան այնքան էլ ծանր չէր տարել նախկին դասընկերուհու հետ բաժանումը, և վերջինս մնացել էր Տակույայի համար միայն խոր անցյալի հիշողություն։ Այնուամենայնիվ, երեք տարի անց հենց Սայուրին է դառնում երկու մտերիմ ընկերների միջև լուրջ կռվի առարկան։ Տակույան վստահ է, որ Սայուրին չպետք է արթնանա, քանի որ նրա արթնանալուց աշտարակը կոչնչանա և իր հետ կոչնչացնի ամբողջ աշխարհը։

Սակայն շուտով Տակույան որոշում է օգնել հին ընկերոջն ու իրականացնել պատանեկության օրերի երազանքը` պայմանով, որ աշտարակը կոչնչացվի հրթիռով։ Հենց ինքն է Հիրոկիին տանում Սայուրիի մոտ։ Տակույային դուր է գալիս Մակին, և նա հույս ունի, որ կրկին կհանդիպի իր կոլեգային, երբ ինքն ու Հիրոկին վերջացնեն աշտարակի հետ կապված աշխատանքը։

Սեյուն է Մասատո Հագիվարան։

### Սայուրի Սավատարի
**Սայուրի Սավատարին** Հիրոկիի և Տակույայի նախկին դասընկերուհին է։ Ռոմանտիկ զգացմունքներ է տածում Հիրոկիի հանդեպ։ Նա շատ հմայիչ, անկեղծ աղջիկ է, որ փոքր հասակից տարօրինակ երազներ է տեսնում։ Այդ երազները անհասկանալի ձևով կապված են առեղծվածային աշտարակի հետ։ Դեպքերի զարգացմանը զուգընթաց պարզ է դառնում, որ աշտարակը նախագծել է հենց նրա պապը։ Ամենայն հավանականությամբ հենց դրանով է բացատրվում նրա տեսիլքների և աշտարակի միջև կապը։ Դպրոցը չավարտած` հանկարծ անհետանում է` ոչ մի բառ չասելով իր ընկերներին։

Տարիքի հետ երիտասարդ աղջկա հիվանդությունը զարգանում է, և նա ընկնում է հոգեբուժական կլինիկա, որտեղ էլ մնում է մի քանի տարի։ Սայուրին զգում է միայնության պատճառած ամբողջ ցավը, և նրան թվում է, թե ամբողջ տիեզերքում մենակ է մնացել։ Ոչ ոք չի կարող օգնել հերոսուհուն` ո´չ ժամանակակից բժշկությունը, ո´չ տեխնիկական նոր սարքերը։ Միմիայն Հիրոկին է, իմանալով մանկության ընկերուհու դժբախտության մասին, փորձում փրկել նրան։ Հիվանդանոցում նա հասցրել էր նամակ գրել Հիրոկիին և Տակույային, ուղարկել դա Օկաբեին, սակայն Օկաբեն կարողացել էր նամակը Հիրոկիին հասցնել միայն երեք տարի անց։ Սայուրին արթնանում է այն ժամանակ, երբ Հիրոկին տանում է նրան իր հետ դեպի աշտարակը` այդպես հենց իրականացնելով խոստումը։

Հնչյունավորել է սեյու Յուկա Նանրին` հայտնի ճապոնացի դերասանուհի և երգչուհին։ Նա մասնակցել է այնպիսի անիմեների հնչյունավորմանը, ինչպիսիք են «Macross Zero», «Sora o Kakeru Shoujo» և ուրիշները։

### Մակի Կասահարա
**Մակի Կասահարան** գլխուղեղի ուսումնասիրության կենտրոնի աշխատակիցներից է։ Նա է հայտնաբերում մարդու երազների և աշտարակի գործունեության կապը։ Մակին կրթված երիտասարդ աղջիկ է, որ իրեն ամբողջությամբ նվիրել է գիտությանը։ Համակրում է Տակույային։

Սեյուն Րիսա Միձունոն է։

### Օկաբե
Օկաբեն ռազմական ձեռնարկության ղեկավարն է։ Հենց նրա ղեկավարության տակ են Հիրոկին և Տակույան հմտություններ ձեռք բերում թևավոր հրթիռներ պատրաստելու բնագավառում։ Օկաբեն նաև օգնում է ընկերներին ճարել անհրաժեշտ մասերը ինքնաթիռը վերանորոգելու համար` օգնություն ցուցաբերելով թե´ տեխնիկական, թե´ տեղեկատվական առումներով։ Նա ամուսնացած է եղել։

Լինելով բնույթով առաջնորդ` Օկաբեն հետագայում գլխավորում է ճապոնական ազատագրական ստորգետնյա ճակատը։ Ֆիլմի ավարտին մոտ վերջնականապես անցնում է ապստամբային գործունեության` կապված սկսվող պատերազմի հետ։ Հենց նա էլ դառնում է չարաբաստիկ աշտարակը կործանելու նախաձեռնողը։ Նրան հաջողվում է համոզել հին ընկերներին հարձակում գործել աշտարակի վրա` շահագրգռելով դա Սայուրիին փրկելու հնարավորությամբ։

Սեյուն է Ունշո Իշիձուկան։

### Երկրորդական կերպարներ
**Պրոֆեսոր Տոմիձավան** ռազմական քոլեջի հետազոտական խմբի ղեկավարն է, որ զբաղվում է ԽՍՀՄ-ի աշտարակի, զուգահեռ աշխարհների փոխազդեցության և Օկաբե ամրոցի ուսումնասիրությամբ։ Օկաբեի հին ընկերն է։

Սեյուն Կաձուհիկո Ինոուեն է։

## Երաժշտությունտ
Երաժշտական ուղեկցումը «Ամպերներից այն կողմ» ֆիլմի համար գրել է Թեմմոնը, ով նաև Շինկայի ընկերը։ Ավելի վաղ Թեմմոնը աշխատել է Շինկայի հետ նախորդ աշխատանքներում. «Նա և իր կատուն», «Հեռավոր աստղի ձայնը»։

Եզրափակիչ սաունդթրեքն է  երգը։ Բառերի հեղինակը Շինկայն է, կատարում է Այ Կավաշիման։

## Հետաքրքիր փաստեր
* Հիրոկիի և Տակույայի վեճի ժամանակ Տակույան օգտագործում է մանրակրկտորեն նկարված խորհրդային ատրճանակ «ՏՏ» -ն։
* Երբ Սայուրին առաջին անգամ այցելում է ռազմական գործարան, որտեղ աշխատում էին Հիրոկին և Տակույան, բակում թափառում է մի սև կատու։ Նա մի քանի անգամ էլ է հայտնվում կադրում։ Սա յուրօրինակ հղում է Մակոտո Շինկայի մյուս գործին` «Նա և իր կատուն»։ Բացի դրանից` կարմիր թելով ամբողջ ֆիլմով անցնում է թեյնիկը:։
* Օդաչուական հոլովակում կան տեսարաններ, որ չեն ընդգրկվել վերջնական տարբերակի մեջ։ Սայուրին գլխավոր հերոսին ազգանունով է դիմում` Ֆուջիսավա-կուն` Հիրոկիի փոխարեն, իսկ Հիրոկիի և Տակույայի կռիվը տեղի է ունենում լքված դպրոցում, այլ ոչ թե պահեստում, ինչպես վերջնական տարբերակի դեպքում։
* Օդաչուական հոլովակում կարելի է տեսնել բջջային հեռախոս, որ Սայուրին իր ձեռքերում է պահում։ Դա կարող է հղում համարվել Շինկայի նախորդ գործին` կարճամետրաժ «Հեռավոր աստղի ձայնը» ֆիլմին:։
* Թռիչքային տեսնյութերում կան տեսարաններ, որոնք չեն ընդգրկվել վերջնական մոնտաժում։ Սայուրին գլխավոր հերոսին ազգանունով է դիմում՝ Ֆուձիսավա կուն, Հիրոկիի փոխարեն, իսկ Հիրոկայի և Տակուեյի կռվի տեսարանը տեղի է ունենում լքված դպրոցում, և ոչ թե օդանավարանում, ինչպես երևում է վերջնական մոնտաժից հետո։

### Տարիքային վարկանիշ
* Մեծ Բրիտանիա- 12
* Ավստրալիա- PG
* Սինգապուր- PG

## Արտաքին հղումներ
* 
* 

Կատեգորիա:2004 ֆիլմեր
Կատեգորիա:Ճապոներեն ֆիլմեր
Կատեգորիա:Ֆիլմեր, որոնց գործողությունները տեղի են ունենում 1996 թվականին
Կատեգորիա:Ֆիլմեր, որոնց գործողությունները տեղի են ունենում 1999 թվականին
Կատեգորիա:2000-ականների ճապոներեն ֆիլմեր
Կատեգորիա:Մանգաներ
Կատեգորիա:2006 մանգաներ